સિદ્ધાર્થ શાક્યકુલના રાજા શુદ્ધોદન અને માતા માયાવતીના પુત્ર હતા. જન્મ વખતે ભવિષ્ય ભાખવામાં આવેલું કે આ બાળક મહાન સંન્યાસી કે રાજા થશે. સિદ્ધાર્થ સંન્યાસી ન થાય તે માટે પિતાએ તેમને માટે ત્રણે ૠતુ અનુસારના મહેલ બનાવ્યા હતા. તેમના બાગમાં એક પણ સૂકાયેલું પાંદડું રહેવા દેવામાં ન આવતું. મહેલમાં એક પણ વૃદ્ધ ચાકર નહોતો. યશોધરા નામની સૌંદર્યવતી કન્યા સાથે તેમના લગ્ન કર્યા. સુખ, સમૃદ્ધિ અને ભોગની અસામાન્ય દુનિયા સિદ્ધાર્થ આસપાસ ખડી કરવામાં આવી હતી. આ રચના જ અતિરેકવાળી અને અસ્વાભાવિક હતી.